Document ID: 32012D0294

KOMISJONI RAKENDUSOTSUS,
25. mai 2012,
Euroopa Liidu rahalise toetuse kohta liikmesriikide kalanduse kontrolli, inspekteerimise ja järelevalve programmidele 2012. aastal
(teatavaks tehtud numbri C(2012) 3262 all)
(Ainult bulgaaria-, hispaania- hollandi-, inglis-, itaalia-, kreeka-, leedu-, läti-, malta-, poola-, portugali-, prantsus-, rumeenia-, saksa-, sloveeni-, soome-, rootsi- ja taanikeelne tekst on autentsed)
(2012/294/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. mai 2006. aasta määrust (EÜ) nr 861/2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas, (1) eriti selle artiklit 21,
ning arvestades järgmist:
(1)
Määruse (EÜ) nr 861/2006 artikli 20 kohaselt on liikmesriigid komisjonile esitanud 2012. aasta kalanduse kontrolli programmi koos taotlustega liidu rahalise toetuse saamiseks, et katta programmi projektide kulusid.
(2)
Määruse (EÜ) nr 861/2006 artikli 8 lõike 1 punktis a loetletud meetmetega seotud taotlused võivad saada liidu toetust.
(3)
Liidu toetuse saamise taotluste puhul on hinnatud nende vastavust komisjoni määruses (EÜ) nr 391/2007 (2) sätestatud eeskirjadele.
(4)
On asjakohane määrata kindlaks liidu rahalise toetuse maksimumsummad ja toetuse määrad määruse (EÜ) nr 861/2006 artikliga 15 ette nähtud piirides ning sätestada toetuse andmise tingimused.
(5)
Liikmesriikidel paluti vastavalt määruse (EÜ) nr 861/2006 artikli 21 lõikele 2 esitada programmid, mis on seotud komisjoni 14. oktoobri 2011. aasta kirjas määratletud eelisvaldkondade rahastamisega; need valdkonnad on andmete jälgitavus, valideerimine ja ristkontroll, mootori võimsuse mõõtmine, väikelaevade varustamine laevaseire süsteemidega ning elektrooniliste registreerimis- ja aruandlussüsteemidega.
(6)
Sellest lähtuvalt ning eelarvepiiranguid arvestades lükati tagasi koos programmidega esitatud liidu rahalise toetuse taotlused selliste muude kui prioriteetsete meetmete rahastamiseks nagu automaatsete identifitseerimissüsteemide paigaldamine kalalaevade pardale, koolitusprogrammid ja ühise kalanduspoliitika eeskirjadest teavitamise algatused ning patrull-laevade ja -õhusõidukite ost ja uuendamine.
(7)
Et soodustada investeeringuid komisjonis kindlaks määratud prioriteetsetesse meetmetesse ning pidades silmas finantskriisi negatiivset mõju liikmesriikide eelarvetele, tuleks nende eespool nimetatud eelisvaldkondadega seotud kulutuste puhul, mida käesolev rahastamisotsus puudutab, kehtestada kõrge kaasrahastamise määr määruse (EÜ) nr 861/2006 artiklis 15 sätestatud piirides.
(8)
Seoses komisjoni kindlaks määratud eelisvaldkondadega selgus, et jälgitavust käsitlevate projektide puhul, mille liikmesriigid esitasid, tuleb enne liidu toetuse saamist kehtestada liikmesriikides üldine ja kooskõlastatud lähenemisviis. Seetõttu lükati kõnealuste jälgitavuse projektide hindamine liidu toetuse saamiseks edasi täiendava rahastamisotsuseni, mis on kavas vastu võtta 2012. aastal.
(9)
Toetuse saamiseks peavad automaatsed lokaliseerimisseadmed vastama nõuetele, mis on sätestatud komisjoni 8. aprilli 2011. aasta rakendusmääruses (EL) nr 404/2011, millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad (3).
(10)
Toetuse saamiseks peavad elektroonilised registreerimis- ja aruandlusseadmed vastama nõuetele, mis on sätestatud rakendusmääruses (EL) nr 404/2011.
(11)
Käesoleva otsusega ette nähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Reguleerimisese
Käesoleva otsusega nähakse ette liidu 2012. aasta rahaline toetus kulude katmiseks, mis tekivad liikmesriikidel 2012. aastal ühise kalanduspoliitika järelevalve- ja kontrollisüsteemi rakendamisel, nagu on osutatud määruse (EÜ) nr 861/2006 artikli 8 lõike 1 punktis a.
Artikkel 2
Täitmata kulukohustuste lõpetamine
Asjaomane liikmesriik teeb 30. juuniks 2016 kõik maksed, mille hüvitamist taotletakse. Pärast kõnealust tähtaega liikmesriigi poolt tehtud maksed ei kuulu hüvitamisele. Käesoleva otsusega seotud eelarveassigneeringud vabastatakse hiljemalt 31. detsembriks 2017.
Artikkel 3
Uus tehnoloogia ja IT-võrgud
1. Selleks et hüvitada I lisas osutatud projektide rakendamisel tekkinud kulud, mis on seotud uue tehnoloogia ja arvutivõrkude kasutuselevõtuga, et võimaldada tõhusat ja turvalist andmete kogumist ja haldamist seoses kalandustegevuse seire, kontrolli ja järelevalvega ning samuti mootorivõimsuse kontrolliga, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
2. Selleks et hüvitada I lisas osutatud projektide rakendamisel tekkinud muid kulusid, võib anda rahalist toetust, mis katab 50 % abikõlblikest kuludest, kuid jääb kõnealuses lisas sätestatud piiridesse.
Artikkel 4
Automaatsed lokaliseerimisseadmed
1. Selleks et hüvitada II lisas osutatud projektide rakendamisel tekkinud kulud, mis on seotud selliste automaatsete lokaliseerimisseadmete ostmise ja pardale paigaldamisega, mis võimaldavad kalapüügi seire keskusel teha laevaseiresüsteemi abil laevade kaugseiret, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
2. Lõikes 1 osutatud rahaline toetus arvutatakse hinna alusel, milleks on kuni 2 500 eurot laeva kohta.
3. Lõikes 1 osutatud rahalise toetuse saamiseks peavad automaatsed lokaliseerimisseadmed vastama määruses (EÜ) nr 2244/2003 sätestatud nõuetele.
Artikkel 5
Elektroonilised registreerimis- ja aruandlussüsteemid
Selleks et hüvitada III lisas osutatud projektide rakendamisel tekkinud kulud, mis on seotud elektroonilise registreerimis- ja aruandlussüsteemi jaoks vajalike osade väljatöötamise, ostmise, paigaldamise ja tehnilise abiga, et võimaldada tõhusat ja turvalist andmevahetust seoses kalandustegevuse seire, kontrolli ja järelevalvega, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
Artikkel 6
Elektroonilised registreerimis- ja aruandlusseadmed
1. Selleks et hüvitada IV lisas osutatud projektide rakendamisel tekkinud kulud, mis on seotud selliste elektrooniliste registreerimis- ja aruandlusseadmete ostmise ja pardale paigaldamisega, mis võimaldavad laevadel kalastustegevust elektrooniliselt registreerida ja sellest aru anda kalapüügi seire keskusele, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
2. Ilma et see piiraks lõike 4 kohaldamist, arvutatakse lõikes 1 osutatud rahaline toetus hinna alusel, milleks on kuni 3 000 eurot laeva kohta.
3. Rahalise toetuse saamiseks peavad elektroonilised registreerimis- ja aruandlusseadmed vastama rakendusmääruses (EL) nr 404/2011 sätestatud nõuetele.
4. Selliste seadmete puhul, mis täidavad nii elektroonilise registreerimis- ja aruandlussüsteemi kui ka laevaseiresüsteemi ülesandeid ning mis vastavad rakendusmääruses (EL) nr 404/2011 sätestatud nõuetele, arvutatakse käesoleva artikli lõikes 1 osutatud rahaline toetus hinna alusel, milleks on kuni 4 500 eurot laeva kohta.
Artikkel 7
Katseprojektid
Selleks et hüvitada V lisas osutatud projektide rakendamisel tekkinud kulud, mis on seotud uue tehnoloogia rakendamise katseprojektidega, võib anda rahalist toetust, mis katab 50 % abikõlblikest kuludest, kuid jääb antud lisas sätestatud piiridesse.
Artikkel 8
Adressaadid
1. Käesolev otsus on adresseeritud Belgia Kuningriigile, Bulgaaria Vabariigile, Taani Kuningriigile, Saksamaa Liitvabariigile, Iirimaale, Kreeka Vabariigile, Hispaania Kuningriigile, Prantsuse Vabariigile, Itaalia Vabariigile, Küprose Vabariigile, Läti Vabariigile, Leedu Vabariigile, Malta Vabariigile, Madalmaade Kuningriigile, Poola Vabariigile, Portugali Vabariigile, Rumeeniale, Sloveenia Vabariigile, Soome Vabariigile, Rootsi Kuningriigile ning Suurbritannia ja Põhja-Iiri Ühendkuningriigile.
2. Kavandatav kulu, sellest abikõlblik osa ning liidu suurim toetus liikmesriigi kohta on järgmised:
(eurodes)
Liikmesriik
Riiklikus kalanduse kontrolli kavas kavandatud kulud
Käesoleva otsuse kohaselt välja valitud projektidega seotud kulud
Maksimaalne ELi toetus
Belgia
610 000
410 000
345 000
Bulgaaria
25 565
25 565
23 009
Taani
3 462 722
2 656 563
2 350 599
Saksamaa
5 971 900
181 000
162 900
Iirimaa
52 370 000
270 000
163 000
Kreeka
12 110 000
6 040 000
5 400 000
Hispaania
207 080
84 200
75 780
Prantsusmaa
3 550 955
2 152 500
1 937 250
Itaalia
5 877 000
4 412 000
3 846 000
Küpros
65 000
65 000
38 500
Läti
17 856
17 856
13 400
Leedu
284 939
284 939
256 445
Malta
117 000
104 500
94 050
Madalmaad
1 709 400
1 580 000
1 422 000
Poola
2 674 000
0
0
Portugal
3 379 192
539 979
485 981
Rumeenia
615 000
430 000
367 000
Sloveenia
204 800
185 800
145 700
Soome
2 500 000
1 987 500
1 584 750
Rootsi
11 463 574
242 177
195 782
Ühendkuningriik
10 017 803
4 424 309
3 705 547
Kokku
117 233 786
26 093 889
22 612 693
Brüssel, 25. mai 2012

Labels: 7
6
12
18
15